Amulet (album)

Amulet je štvrtý štúdiový album slovenskej speváčky Zdenky Prednej, ktorý vyšiel 10. októbra 2013 bez hudobného vydavateľstva.  

Nahrávka obsahuje 11 skladieb, z toho dve bonusové. Z albumu vyšli tri single - „Walk In My Shoes“, „Dýcham“ a „Bodliak“, ku ktorým boli natočené aj videoklipy. Prvý singel vyšiel v júli 2013, posledný v júni 2015.

Na albume na nachádzajú spolupráce s českým spevákom a lídrom kapely Nightwork Vojtěchom Dykom, Janou Kirschner, s  Erikom "Lososom" Horákom zo skupiny Noicecut, rapermi Lyrikom a Ideom, s filharmonikom Milanom Adamcom či so známym perkusionistom Igorom "Ajdžim" Sabom. V úvodnej piesni zaznie aj recitácia Táni Pauhofovej.

Album Amulet vníma Zdenka ako zásadný počin svojej doterajšej hudobnej kariéry. 

Názov jej najosobnejšieho albumu je odkazom na rodné mesto - Banskú Štiavnicu, ktorá je pre Zdenku nielen domovom, ale aj zdrojom inšpirácie a synonymom pocitu bezpečia a súkromia. 
Svoj vzťah k rodnému mestu vyjadrila aj v piesni „Amulet - Štiavnica“.

Nahrávanie albumu 
Prvé tri albumy speváčky vyšli vždy s dvojročnými odstupmi. Album Amulet vyšiel po takmer štyroch rokoch od predchádzajúceho - Srdce z bubliny. 

„Nechcela som to uponáhľať a povedala som si, že kým nebudem absolútne spokojná so všetkým, nepustím von ani notu.Trvalo mi to síce viac ako tri roky, ale môžem s pokojným svedomím prehlásiť, že ide o môj najlepší a najdokončenejší album,“ prehlásila Zdenka o albume.  

Keďže prvé tri albumy vyšli pod vydavateľstvom, pri nahrávaní Amuletu mala speváčka tentokrát voľnú ruku, čo jej umožnilo vyhrať sa s albumom podľa vlastných predstáv neuponáhľaným tempom. Niektoré piesne sa prerábali aj päťkrát, iné boli z albumu odstránené, neskôr opäť pridané a odstránené. 

„Teraz som nebola nikým tlačená, že musí tam byť neviem koľko singlov a musia byť komerčné, čiže som si to spravila po svojom. Oslovila som ľudí, ktorých som osloviť chcela a tento album je oproti tým predošlým, na ktorých som nemala skoro žiadnych hostí, úplný opak,“ vysvetľuje speváčka. 

Pôvodne mal album vyjsť už o rok skôr, avšak Zdenka sa rozhodla počkať na Vojtěcha Dyka, na ktorého s nahrávaním duetu čakala viac ako pol roka. Vďaka tomu sa medzitým zásadne zmenil celý booklet. 

Texty k deviatim z jedenástich skladieb na albume si speváčka napísala sama a na väčšine piesní sa podieľala aj ako skladateľka. 

"Všetky piesne sú úprimné, každá z nich má svoj príbeh. Texty píšem priebežne, keď mám pocit, že nejaký pocit musím dať von. Doteraz som ich príliš neprepájala so súkromím. Teraz som tomu dala voľný priebeh. Sú tam smutné aj veselé pocity, s ktorými som sa postupne vysporiadala, vysvetľuje Zdenka tvorbu piesní na album. 

Spoluautormi hudby a aranžmánov multiinštrumentalisti a producenti (Andrej Hruška, Filip Hittrich, Martin Šrámek) z renomovaného bratislavského štúdia Littlebeat, ale v niektorých skladbách aj Milan Adamec, ktorý sa podieľal aj na predošlých nahrávkach speváčky, Erik "Losos" Horák (známy z formácií Noisecut a Zlokot) a DJ Fatte. Zo známych inštrumentalistov sa na nahrávke podieľal napríklad perkusionista Igor "Ajdži" Sabo. 

Na album autorsky prispela aj Jana Kirschner, ktorá napísala hudbu a text k jednej piesni na album.  Jana poslala Zdenke niektoré skladby, z ktorých si vybrala skladbu „Kam ma nesie“. Dostala ju v úplne inej forme, ako je na albume. Producenti z LittleBeat ju napokon zaranžovali do finálnej podoby. 

Druhou skladbou, v ktorej Zdenka spieva cudzí text, je duet so spomenutým Vojtěchom Dykom „Walking In My Shoes“. Skladba je jedinou anglicky spievanou skladbou na albume, hoci od prvej chvíle to vyzeralo inak. Dvojica skúšala text aj v slovenčine a češtine, ale nakoniec sa im viac páčila anglická verzia. Vojtěch nahral svoju časť skladby za polhodinu. 

Ďalším hosťom na albume je český raper Idea (známy z formácií Dilema a BoyBand), ktorý hosťuje v skladbách „Ztraceno v překladu“ a „Kľud“. Recipročne tak Zdenke opláca príspevok na jeho album Daleko blíž. Skladba „Ztraceno v překladu“ je tretí singel DJ Fattea z albumu Soundtrack, na ktorom vokálne prispeli Idea a Zdenka Predná.  Singel vyšiel 17. augusta 2013.

Raritou je hosťovanie herečky-nespeváčky: Táňa Pauhofová sa v úvodnej piesni albumu s názvom Jesenná Bosanova predviedla ako recitátorka. 

Zaujímavosťou je aj účasť speváckeho zboru, ktorý vytvorili ďalší nespeváci - Zdenkini kamaráti z Banskej Štiavnice. Môžete ich počuť v skladbe „Amulet - Štiavnica“, ktorá je poetickým vyznaním lásky k rodnému mestu. 

Bonusová dvojka discoidných piesní z dielne Erika Horáka je zmysluplne oddelená od predošlého materiálu albumu. Skladba „Disco“, na ktorej Zdenka hosťovala pochádza z albumu Slowakische Idiot skupiny Zlokot, no rozhodla sa ju zaradiť ako poslednú skladbu aj na svoj počin.  Text k skladbe napísal raper Lyrik, člen skupiny Zlokot.

Vydanie albumu a predaj 
Album vyšiel 10. októbra 2013. CD bolo možné zakúpiť si na stránke iPark.sk a v digitálnej verzii prostredníctvom služby BeatBan.  Prvých 100 kusov bolo ponúknutých aj s podpisom.  O týždeň neskôr bolo dostupné aj vo všetkých kamenných obchodoch. 
Od 22. novembra 2013 bolo možné zakúpiť album aj cez digitálne stiahnutie na iTunes Store.

Dizajn albumu 
Fotografie Zdenky na obal albumu a pre booklet vytvorila fotografka Katarína Bellová. Speváčka na jednotlivých záberoch predstavila všetky svoje amulety, ktoré dostala od najbližších. Nechýbajú šperky, kamene, prírodné výtvory či mušle. O design albumu sa postarali Robert Berger, Jan Kloss a Matěj Činčera.  Nahrávka vyšla na digipaku s bookletom.

Single 
 „Walk In My Shoes“ - Album avizoval letný singel „Walk In My Shoes“, na ktorom hosťuje Vojtěch Dyk, Spolupráca bola avizovaná koncom júna 2013.
„To nebol asi tak celkom singel, skôr predzvesť albumu, trošku rozraziť to dlhé prázdno, počas ktorého som zámerne nič nepúšťala von,“ uviedla k vydaniu prvého singla, ktorým sa stala anglická skladba. 
Nahrávanie novej skladby si vzala na starosti trojica producentov zo štúdia Littlebeat. Videoklip k singlu mal premiéru 23. júla 2013 na YouTube kanáli portálu Hudba.sk. Nakrúcal sa v Prahe a režíroval ho Tomáš Kasala.
Pieseň rozpráva príbeh lásky dvoch ľudí, ktorým okolie nepraje pre ich vekový rozdiel, no napriek tomu sa rozhodnú za svoj vzťah bojovať.
„Myslím, že je to bežný prípad v dnešnej dobe, keď každý rieši ostatných, namiesto toho, aby sa pozeral do svojej polievky. Odkaz je jasný - treba robiť to, čo spraví šťastných nás samých, a kašlať na to, čo si o tom myslia ostatní,“ vysvetľuje Zdenka odkaz piesne.

 „Dýcham“ - Hudbu k skladbe skomponovala speváčka spolu s Andrejom Hruškom zo štúdia Littlebeat. Pieseň hrávala na vystúpeniach už v roku 2012.  Videoklip, ktorý režíroval Branko Jašš mal premiéru 13. januára 2014 na YouTube. Klip sa nakrúcal štyri dni v Banskej Štiavnici a v jej okolí. V pôvodných, starých domoch Zdenkiných kamarátov zachytil režisér čaro pravej štiavnickej atmosféry. 

 „Bodliak“ - Text piesne Bodliak napísala sama speváčka. Hudbu skomponovala spolu s Andrejom Hruškom zo štúdia Littlebeat. Klip sa nakrúcal v marci 2014 prevažne na ostrove Koh Samui v Thajsku. Videoklip vyšiel avšak až o rok neskôr, 3. júna 2015. Režíroval ho opäť Branko Jašš zo štúdia Frametouch. 
„Osud nejako zariadil, aby vyšiel na svetlo sveta až teraz. Za ten rok sa toho veľa zmenilo. Týmto videoklipom dávam pomyselnú bodku za krásnym obdobím v mojom živote, aby mohlo prísť, a vlastne už prišlo, ešte krajšie obdobie,“ hovorí speváčka.

Krst albumu 
Krst albumu sa konal 14. novembra 2013 v bratislavskom Nu Spirit Clube pre kamarátov i fanúšikov. Album bol pokrstený veľmi originálne a zároveň symbolicky - amuletmi, ktorými Jana Kirschner posypala cédečko. 
„Amulety sú všetky osobné. Dostala som ich od kamarátov, ktorých mám rada a verím im. Nosím ich stále so sebou, pretože sú od ľudí, ktorých si veľmi vážim. Niektoré som dostala aj od fanúšikov a niektoré som si sama doniesla z ciest. Rada totiž cestujem a rada vymetám starožitnosti. Amulety mi pripomínajú príjemné chvíle, strávené niekde alebo s niekým,“ vysvetlila Zdenka.   
Prvých 100 hostí dostalo album Amulet ako darček k vstupenke.  Akt krstu sa uskutočnil uprostred koncertu, počas ktorého Zdenka naživo zaspievala šesť nových („Bodliak“, „Walk In My Shoes“, „Dýcham“, „Ztraceno v překladu“, „Kam ma nesie“, „Amulet - Štiavnica“) a štyri staršie skladby („Len ty smieš“, „Vietor“, „Kam má ísť“, „Keď to nejde“). Duet „Ztraceno v překladu“ predstavila spoločne s Ideom. Skladba „Keď to nejde“ zaznela vo výrazne pozmenenej a veľmi zaujímavej podobe. Na koncerte ju sprevádzala kapela v zložení  Marek Gregor (bicie), Radovan Gregor (basová gitara), Matej Mikloš (klávesy), Ladislav Tvrdý (gitara) a Peter Sandanus (saxofón).  
22. novembra 2013 bol album pokrstený aj v Banskej Štiavnici.

Zoznam skladieb

Výroba albumu 
 Zdenka Predná - spev, vokály
 Vojtěch Dyk (4) - vokály
 Martin Šrámek (3) - vokály
 Igor "Ajdži" Sabo (5) - vokály
 Idea (8-9) - rap
 Táňa Pauhofová - recitácia (1)
 zbor (6) - kamaráti zo Štiavnice
 Zdenka Predná (1-3, 6-10), Martin Michalica (4), Jana Kirschner (5), Lyrik (11) - texty piesní
 Jana Gazdíková (1), Andrea Adamcová (9) - flauta
 Peter Bubnič (1) - trumpeta
 Milan Adamec (1) - elektronické piano, husle
 Andrej Hruška (2, 5-6), Filip Hittrich (6) - akustická gitara
 Andrej Hruška (2, 4), Filip Hittrich (6) - elektrická gitara
 Andrej Hruška (2-3), Filip Hittrich (5) - fender piánko
 Andrej Hruška (2, 3, 5), Filip Hittrich (4, 6) - basa
 Igor "Ajdži" Sabo (2, 4-6), Erik Horák (7) - perkusie
 Andrej Hruška (3) - gitara
 Jakub Hittrich (3) - hi-hat, šejkre
 Martin Šrámek (4) - klavír
 Andrej Hruška (5) - bezpražcová gitara
 Andrej Hruška (6) - 12-strunová gitara
 Andrej Hruška (6), Filip Hittrich (6), Milan Adamec (9) - klávesy
 Erik Horák (7) - gitary
 Erik Horák (11) - basgitara
 Filip Hittrich (2-3) - orchester
Produkcia
 Milan Adamec (1, 9), Andrej Hruška (2-6), Filip Hittrich (2-6), Martin Šrámek (2-4), Erik Horák (7, 10-11) - aranžmány, produkcia, mix
 Milan Adamec (1, 9), Andrej Hruška (2, 4-6), Martin Šrámek (4), Filip Hittrich (2-6), Erik Horák (7, 10-11) - programovanie
 Katarína Bellová - fotografie
 Jan Kloss - dizajn
 Alena Schulczová - make-up
 Jakub Michelčík - vlasy
 Mona Fashion - styling
 Marcel Holubec, Klára Nademlýnská, Petra Balvinová, Libor Komosný - šaty

Referencie

Externé odkazy 
 Amulet na Discogs

Zdenka Predná
Albumy Zdenky Prednej
Hudobné albumy z 2013